《西子妆 题张白琴侬汀宴月图，用君特韵》
清代·朱祖谋

驱马烛斜，背沤笛起，半罥空波花雾。被霜黄柳著愁多，绾离情、花桥沙堍。

闻鸡漫舞。尽商略、閒云去住。梦封侯，是锦鞯茸帽，玉箫亲许。

英游误。岁晚瞢腾，射虎荒山去。几回酾酒拭吴钩，夜沈沈、照残乡树。

萧关健句，换江表、登楼一赋。黯襟痕，不负当筵泪雨。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。